
ŠAKIŲ RAJONO SAVIVALDYBĖS  TARYBA

SPRENDIMAS

DĖL LEIDIMO IŠNUOMOTI SAVIVALDYBEI NUOSAVYBĖS TEISE PRIKLAUSANTĮ NEKILNOJAMĄJĮ TURTĄ, ESANTĮ KUDIRKOS NAUMIESTYJE, BALTKALNIO G. 16A
2009 m. birželio 25 d. Nr. T-224
Šakiai


Savivaldybės taryba, vadovaudamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo  (Žin., 1998, Nr. 54-1492; 2002, Nr. 60-2412) 11 str.  1 d. ir 14 str. 6 d. bei savivaldybės tarybos 2009 m. vasario 26 d. sprendimu Nr. T-31 patvirtinto savivaldybės tarybos veiklos reglamento 82.27 p., nusprendžia:


1. Leisti viešo konkurso būdu penkiasdešimčiai metų išnuomoti savivaldybei nuosavybės teise priklausančią, šiuo metu savivaldybės administracijos patikėjimo teise valdomą užtvanką (unikalus Nr. 8493-4002-5015), esančią Kudirkos Naumiestyje, Baltkalnio g. 16A, hidroenergetikai. 

2. Nustatyti pagrindines užtvankos nuomos sutarties sąlygas pagal pridedamą priedą.

3. Pavesti nuolatinei turto nuomos konkurso komisijai:


3.1. organizuoti ir vykdyti 1 punkte nurodyto nekilnojamojo turto nuomos viešą konkursą, vadovaujantis Savivaldybės ilgalaikio materialiojo turto nuomos konkurso organizavimo taisyklėmis, patvirtintomis savivaldybės tarybos 2003 m. vasario 20 d. sprendimu Nr. 26 „Dėl savivaldybės ilgalaikio materialiojo turto nuomos“;

3.2. nustatyti pradinį metinį nuomos mokestį vadovaujantis Valstybei nuosavybės teise priklausančių žemės ūkio paskirties hidrotechnikos kompleksų nuomos hidroenergetikai taisyklių, patvirtintų Vyriausybės 2002 m. gegužės 9 d. nutarimu Nr. 651 „Dėl žemės ūkio paskirties hidrotechnikos kompleksų naudojimo hidroenergetikai“, 3 punktu.

4. Įgalioti savivaldybės administracijos direktorių pasirašyti su turto nuomos konkurso laimėtoju nuomos sutartį bei perdavimo-priėmimo aktą.


5. Paskirti savivaldybės administracijos Kudirkos Naumiesčio seniūną atsakingu už nuomos sutarties, sudarytos su konkurso laimėtoju, kontrolę.

PATVIRTINTA




   Šakių rajono savivaldybės tarybos





      2009 m. birželio 25 d. sprendimu Nr. T-224

KUDIRKOS NAUMIESČIO UŽTVANKOS NUOMOS SUTARTIES PAGRINDINĖS SĄLYGOS



1. Statinių nuomos tikslas – panaudoti juos hidroenergetikai, t. y. mažajai hidroelektrinei įrengti.



2. Maksimali hidroelektrinės statybos trukmė – 3 (treji) metai.



3. Statinių nuomos mokestis pradedamas skaičiuoti ir mokėti į savivaldybės biudžetą ketvirtaisiais užtvankos nuomos metais.



4. Vandens telkiniai hidroenergetikai naudojami Lietuvos Respublikos vandens įstatymo (Žin., 1997, Nr. 104-2615; 2003, Nr. 36-1544) nustatyta tvarka.



5. Nuomininkas įsipareigoja:



5.1. Per 30 kalendorinių dienų nuo statinių nuomos sutarties pasirašymo dienos kreiptis į savivaldybės administracijos direktorių dėl užtvankos eksploatacijai bei mažosios hidroelektrinės statybai suformuoto valstybinės žemės sklypo (sklypo plotas – 1,5180 ha) nuomos be aukciono.



5.2. Atlikti poveikio aplinkai vertinimo procedūras Lietuvos Respublikos planuojamos ūkinės veiklos poveikio aplinkai vertinimo įstatymo (Žin., 1996, Nr. 82-1965; 2005, Nr. 84-3105) nustatyta tvarka.



5.3. Gauti iš elektros tinklų savininko pradines prijungimo prie esamų elektros tinklų sąlygas.



5.4. Finansuoti užtvankos naudojimo hidroenergetikai techninį ir darbo projektus bei jų vykdymą.



5.5. Užtvankos naudojimo hidroenergetikai techninį projektą parengti ir suderinti statybos techninių normatyvinių dokumentų bei Lietuvos Respublikos planuojamos ūkinės veiklos poveikio aplinkai vertinimo įstatymo nustatyta tvarka.



5.6. Nuo nuomos sutarties įsigaliojimo dienos perimti iš savivaldybės visas užtvankos priežiūros funkcijas, Lietuvos Respublikos įstatymų nustatytas pareigas ir atsakyti už jų nevykdymą ar netinkamą vykdymą.



5.7. Savo lėšomis pastatyti įrenginį žuvų migracijai.



5.8. Savo lėšomis atlikti užtvankos kapitalinį remontą ir paprastąjį remontą.



5.9. Savo lėšomis įrengti pėsčiųjų tiltą per užtvanką ir pėsčiųjų taką su laiptais kairiajame šlaite į Kranto gatvę.



5.10. Savo lėšomis dešiniajame upės krante įrengti privažiavimą nuo Baltkalnio gatvės iki naujosios hidroelektrinės.



6. Užtvankos nuomininkui per vienerius metus nuo leidimo statybai gavimo dienos nepradėjus hidroelektrinės statybos darbų, sutartis vienašališkai nutraukiama nuomotojo iniciatyva.

